送徐彥章並屬光庭
作者：趙蕃
朝代：宋

paragraphs: 儒冠往往令人羞，夫君經明行益修。
豈惟吾州罕此流，他州亦復難多求。
邇來默默如有憂，君其莫遣胸次留。
是物能爲人贅疣，不但蕭然成白頭。
閩山重行歲且遒，梅花落盡臘酒稠。
茅簷夜氣侵征裘，一杯頗解思人否。
君家大阮真吾儔，許君能從竹林游。
福清政成早回輈，飽食相期趁麥秋。